**[Žabiatko](http://najlepsiepredeti.sk/archives/55-abiatko.html)**

Keď pršalo, mrholilo,  
žabiatko sa narodilo,  
žabiatko ver´ silné ani buk,  
otvorilo sivé očká,  
skríklo: „Mama, kŕk!“

A mamička, žabka milá,  
veľmi sa mu potešila.  
Zavolala zakrátko:  
„Poďte, žabky, babky, tetky,  
poďteže k nám na posiedky,  
máme malé žabiatko!“  
  
Hneď sa zbehli žabky-babky,  
znášajú mu nové hábky,  
košieľočky, čepčeky a periny,  
i kolísku z trstiny.  
  
Dokola si posadali,  
žabiatku sa radovali:  
V celej šírej močarine  
nie je také krásne, milé  
žiadne iné!  
  
Vítajú ho škrekom-brekom:  
„Akože ho, neúrekom,  
akože ho nazveme,  
čo s ním robiť budeme?“  
  
Dohodli sa kvikom - kvakom – kvak,  
že ho nazvú Žaburiakom, tak!  
Okúpu ho v močarine – kvak!  
Povijú ho ako iné – tak!  
  
Papuľku má ani vráta - kvak,  
bude spevák ako tata – tak.  
Nôžky ako sane malé – kvak,  
bude majstrom vo futbale – tak.  
  
Mamička len hlavou kýva,  
s láskou v očká sa mu díva:  
„V celej šírej močarine  
nie je také krásne, milé  
žiadne iné!“  
  
Staré žaby prisvedčujú – kvak,  
že je veru, že je veru – tak.  
  
Kolíše ho na podbeli,  
objíma ho od radosti   
pred očami žabích hostí  
až ho bolí bok.  
„Ja ťa spapám od ľúbosti!“  
Preľaklo sa žaburiatko – skok!  
Nikdy viac ho nevideli.

